Diari Oficial de la Generalitat Valenciana


Sumari del DOGV 6419, del 17-12-2010 (2010/13947)

ORDRE 33/2010, de 30 de novembre, de la Conselleria de Benestar Social, per la qual es convoquen ajudes destinades a la realització en l'exercici de 2011 de programes i/o activitats promogudes per associacions de dones legalment constituïdes i relacionats amb els fins de la Direcció General de la Dona i per la Igualtat, en el marc de les polítiques d'igualtat d'oportunitats del Consell.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6419

Data del DOGV
:   17-12-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/13858


Data del document
:   30-11-2010

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * ajuda pública

ORDRE 33/2010, de 30 de novembre, de la Conselleria de Benestar Social, per la qual es convoquen ajudes destinades a la realització en l'exercici de 2011 de programes i/o activitats promogudes per associacions de dones legalment constituïdes i relacionats amb els fins de la Direcció General de la Dona i per la Igualtat, en el marc de les polítiques d'igualtat d'oportunitats del Consell. [2010/13712]
La Direcció General de la Dona i per la Igualtat de la Conselleria de Benestar Social, segons el Decret 193/2010, de 26 de novembre, del Consell, pel qual s'aprova el Reglament Orgànic i Funcional de la Conselleria de Benestar Social, és l'òrgan directiu a què correspon elaborar, promoure i executar les mesures necessàries per a fer efectiu el dret d'igualtat de tracte i d'oportunitats entre dones i hòmens amb independència de la seua circumstància i condició, i promoure la seua participació en totes les esferes de la vida política, civil, laboral, econòmica, social i cultural de la Comunitat Valenciana.
Les polítiques d'igualtat del Consell recullen entre els seus objectius promoure la igualtat d'oportunitats de forma normalitzada i integral, procurant la implicació de tots els agents públics i privats, i també promoure l'associacionisme i voluntariat femení i la participació de les dones en les estructures organitzatives de tipus genèric.
La Conselleria de Benestar Social, per mitjà de la present ordre, contribuïx a facilitar subvencions i recursos necessaris a les associacions de dones legalment constituïdes per a la realització de programes i/o activitats que estiguen dirigides a la promoció de la igualtat d'oportunitats entre dones i hòmens.
Per tot això i fent ús de les atribucions conferides per l'article 47.11 del Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, i el Decret 193/2010, de 26 de novembre, del Consell, pel qual s'aprova el Reglament Orgànic i Funcional de la Conselleria de Benestar Social,
ORDENE
Article 1. Objecte
És objecte d'esta ordre la convocatòria d'ajudes dirigides a associacions de dones legalment constituïdes per a la realització de programes i/o activitats que es duguen a terme durant l'exercici 2011 en desplegament de les polítiques del Consell d'igualtat d'oportunitats entre dones i hòmens i de la conciliació de la vida personal, familiar i laboral.
Als efectes establits en esta ordre, s'entén per associacions de dones, les associacions legalment constituïdes, els membres de les quals siguen majoritàriament dones.
Article 2. Aprovació de les bases
Aprovar les bases per les quals es regix esta convocatòria, que s'inclouen com a annex I d'esta ordre.
Article 3. Finançament i notificació a la Comissió Europea
L'eficàcia d'esta convocatòria d'ajudes queda condicionada a l'existència, en el pressupost de la Generalitat per a l'exercici econòmic corresponent a l'any 2011, de crèdit adequat i suficient per a atendre a les ajudes previstes en esta ordre, i a este efecte s'haurà de publicar en el Diari Oficial de la Comunitat Valenciana la resolució de la Conselleria de Benestar Social en la qual es determine la línia pressupostària i la quantia global màxima que servisca de suport a estes.
Les ajudes concedides per mitjà d'esta ordre no necessiten de la seua notificació a la Comissió Europea, per no reunir tots els requisits de l'apartat 1 de l'article 107.1 del Tractat de Funcionament de la Unió Europea, atés que les ajudes van dirigides a un col·lectiu que no exercix activitat econòmica.
DISPOSICIONS FINALS
Primera. Aplicació i desplegament
S'autoritza la sotssecretària i la directora general de la Dona i per la Igualtat de la Conselleria de Benestar Social perquè en l'àmbit de les seues competències adopten les mesures necessàries per al desplegament i aplicació d'esta ordre.
Segona. Entrada en vigor
Esta ordre entrarà en vigor l'endemà de la seua publicació en el Diari Oficial de la Comunitat Valenciana.
Tercera. Recursos
Esta ordre, que posa fi a la via administrativa, podrà ser recorreguda potestativament en reposició o bé directament es podrà interposar recurs contenciós administratiu en els terminis i davant els òrgans que s'indiquen a continuació:
a) El recurs de reposició haurà d'interposar-se davant la titular de la Conselleria de Benestar Social en el termini d'un mes a comptar des de l'endemà de la seua publicació.
b) El recurs contenciós administratiu haurà d'interposar-se davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar des de l'endemà de la seua publicació.
València, 30 de novembre de 2010
La consellera de Benestar Social,
ANGÉLICA SUCH RONDA
ANNEX I
Bases
Primera. Objecte
És objecte d'esta ordre la convocatòria d'ajudes dirigida a associacions de dones legalment constituïdes per a la realització de programes i/o activitats en desplegament dels objectius de les polítiques del Consell per a la igualtat d'oportunitats entre dones i hòmens i de conciliació de la vida personal, familiar i laboral que es duguen a termini durant l'exercici 2011.
Segona. Requisits de les entitats sol·licitants
Podran ser beneficiàries de les ajudes les entitats que complisquen els requisits següents:
1. Ser una associació de dones legalment constituïdes, amb seu social en la Comunitat Valenciana.
2. Els seus membres han de ser majoritàriament dones.
3. Els programes i/o activitats sol·licitats han de correspondre's amb els determinats en la present ordre.
4. Estar inscrites en el Registre de Titulars d'Activitats d'Acció Social de la Comunitat Valenciana, regulat per Decret 91/2002, de 30 de maig, del Consell.
5. No estar sotmesa en cap de les prohibicions que, per a obtindre la condició de beneficiària de subvencions públiques, s'establixen amb l'article 13 de la Llei 38/2003, de 17 de novembre, General de Subvencions, i del compliment d'obligacions de reintegrament de subvencions que, si és el cas, se li hagueren exigit.
Tercera. Programes a subvencionar
L'entitat sol·licitant podrà presentar un màxim de dos programes i/o activitats a subvencionar que prevegen la realització d'actuacions relacionades amb els fins de la Direcció General de la Dona i per la Igualtat que a continuació s'indiquen:
1. Programes que contribuïsquen a l'eliminació d'estereotips sexistes.
2. Programes que impulsen models coeducatius en igualtat de tracte en els àmbits familiar i laboral.
3. Programes que impulsen i promoguen la conciliació de la vida familiar amb la laboral.
4. Programes que milloren els nivells de formació en organització, gestió i coordinació de les associacions de dones i el desenvolupament de xarxes d'interrelació.
5. Programes que impulsen la formació en noves tecnologies per a afavorir l'accés de la dona a tots els àmbits de participació.
6. Programes dirigits a reivindicar l'aportació històrica, social, científica, artística i cultural de les dones.
7. Programes dirigits a la millora de la qualitat de vida i a la pràctica esportiva i activitat física com a ocupació del temps lliure.
8. Programes que recolzen a la dona durant l'embaràs i la maternitat.
9. La realització d'activitats singulars no integrades en el desenvolupament de programes d'actuació, com conferències, xarrades formatives i jornades, sempre que tinguen com a objectiu algun dels fins dels apartats anteriors.
Quarta. Cofinançament
1. La Conselleria de Benestar Social, a través de la Direcció General de la Dona i per la Igualtat, finançarà fins a un màxim del 75 per cent del cost total del projecte subvencionat.
2. Les ajudes aniran destinades a finançar, exclusivament, les despeses corrents derivades del desenvolupament dels programes i activitats subvencionats. D'esta manera, les entitats beneficiàries no podran imputar despeses d'inversió per a la justificació de les subvencions concedides.
No podran ser objecte de subvenció les despeses relatives al funcionament ordinari de les associacions, l'adquisició de material inventariable, i també els viatges de recreació i/o màrqueting, menjars i semblants.
Cinquena. Publicitat i difusió
1. Seran obligacions de les entitats beneficiàries de les ajudes regulades en esta ordre donar a conéixer de manera inequívoca que es tracta d'una acció subvencionada per la Direcció General de la Dona i per la Igualtat de la Conselleria de Benestar Social.
2. Incorporar en tot el material imprés que es derive de les activitats objecte d'esta ordre el logotip de la Generalitat i del Pla d'Igualtat d'Oportunitats entre Dones i Hòmens vigent.
Sisena. Documentació que han d'aportar per les entitats sol·licitants
La sol·licitud de subvenció haurà de presentar-se firmada per la persona que posseïsca la representació legal de l'entitat, d'acord amb el model establit en l'annex II d'esta ordre.
A la sol·licitud s'acompanyarà els documents següents:
1. Descripció del programa i/o activitat per al qual se sol·licita subvenció, segons model de l'annex III.
2. Projecte d'actuació del programa i/o activitat en què obligatòriament es farà constar com a mínim:
a) Àmbit territorial de l'actuació i característiques de la població a qui va dirigit.
b) Objectius prioritaris a què s'orienta.
c) Metodologia que es va a utilitzar en el seu desenvolupament.
d) Sistema de seguiment i avaluació dels objectius i resultats previstos.
e) Pressupost del programa i/o activitat, desglossat per conceptes.
f) Cost del servici o activitat per a les persones participants/usuàries, si és el cas.
g) Detall de la previsió de participants per programa i/o activitat.
h) Calendari detallat d'activitats, amb indicació del lloc, horari, data d'inici i de finalització previstes i nombre total d'hores de què consta el programa i/o activitat a subvencionar.
3. Dades de domiciliació bancària de l'entitat sol·licitant, segons model normalitzat facilitat «Manteniment de tercers», en el qual es farà constar el número i titularitat del compte de l'esmentada entitat.
4. Autorització expressa a la Conselleria de Benestar Social, inclosa en l'apartat C de la sol·licitud, perquè esta comprove telemàticament les dades fiscals identificatives de l'entitat sol·licitant que es troben en poder de l'Agència Estatal d'Administració Tributària. No obstant això, si de la comprovació efectuada resulta alguna discordança amb les dades facilitades per la mateixa associació interessada en la seua sol·licitud, l'òrgan instructor estarà facultat per a realitzar les actuacions procedents per a aclarir-la.
D'altra banda, si l'associació interessada no dóna eixa autorització, haurà d'aportar original o còpia compulsada del CIF.
5. Quan es tracte d'entitats que presenten per primera vegada la seua sol·licitud o que hagen modificat el seu representant legal respecte a convocatòries anteriors, s'adjuntarà certificat expedit per la persona que posseïsca la secretaria de l'entitat, que acredite que la persona que representa legalment l'entitat sol·licitant té capacitat suficient per a realitzar la domiciliació bancària per compte d'esta, i fotocòpia del document acreditatiu de la identitat de qui ho subscriu.
6. Número d'inscripció de l'associació en el Registre de Titulars d'Activitats d'Acció Social de la Comunitat Valenciana, que cal indicar en l'apartat D de la sol·licitud.
7. Declaració responsable subscrita per la representant legal que l'associació no està sotmesa en cap de les prohibicions per a obtindre la condició de beneficiària de subvencions públiques, de conformitat amb l'article 13 de la Llei 38/2003, de 17 de novembre, General de Subvencions, i del compliment d'obligacions de reintegrament de subvencions que, si és el cas, se li hagueren exigit, inclosa en l'apartat C de la sol·licitud
8. Certificat de la secretaria de l'associació en què es faça constar que els membres de l'associació són majoritàriament dones, en compliment del que disposa en la base segona.
L'òrgan instructor podrà requerir a l'entitat sol·licitant la presentació de qualsevol altra documentació que es considere necessària per a la tramitació de la subvenció.
Setena. Presentació de les sol·licituds i termini
1. Les sol·licituds es presentaran en qualsevol dels registres de les direccions territorials de la Conselleria de Benestar Social o en qualssevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, per a la qual cosa utilitzarà els models normalitzats establits a este efecte i que figuren com annexos d'esta ordre.
2. Quan la sol·licitud no reunisca els requisits establits en esta ordre, no s'emplenen correctament els seus apartats, o no s'acompanye la documentació, que haurà de ser veraç en tot el seu contingut, i que d'acord amb la mateixa ordre resulte exigible, de conformitat amb el que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es requerirà a les persones interessades perquè, en un termini de 10 dies, esmenen la falta o acompanyen les documents preceptius, amb indicació que, si així no ho feren, se'ls tindrà per desistides de la seua petició, prèvia resolució, que haurà de ser dictada en els termes que preveu l'article 42 de l'esmentada llei. En este supòsit l'òrgan instructor elevarà la corresponent proposta de resolució a la directora general de la Dona i per la Igualtat que resoldrà.
3. El termini de presentació de sol·licituds serà d'un mes comptat des de l'endemà de la publicació d'esta ordre en el Diari Oficial de la Comunitat Valenciana.
Huitena. Comissió de valoració
Per a la valoració de les sol·licituds es constituirà una comissió composta per:
a) El cap o la cap del Servici de Gestió de Programes de la Direcció General de la Dona i per la Igualtat, o persona en qui delegue, en qualitat de president o presidenta de la comissió de valoració.
b) El cap o la cap de la Secció del Servici de Planificació i Programes de la Direcció General de la Dona i per la Igualtat, o persona en qui delegue, en qualitat de secretari o secretària de la comissió de valoració.
c) El cap o la cap de la Secció de Coordinació Administrativa de la Direcció General de la Dona i per la Igualtat o persona en qui delegue.
d) Una persona representant de cadascuna de les unitats de Dona de les direccions territorials de la Conselleria de Benestar Social d'Alacant, Castelló i València.
Novena. Criteris de valoració
La concessió de les ajudes es realitzarà per mitjà de concurrència competitiva, i s'entendrà per tal aquella que imputada a un mateix crèdit pressupostari, preveu una eventual pluralitat de sol·licituds i la comparació, en un únic procediment de les esmentades sol·licituds entre si, d'acord amb els criteris establits en esta convocatòria, estimant les sol·licituds a què s'haja atorgat major valoració fins que s'extingisca el crèdit pressupostari. En el cas que els imports de les ajudes corresponents a les sol·licituds estimades amb major valoració excedisquen de la dotació pressupostària assignada a esta convocatòria, es procedirà al prorrateig de la quantia corresponent a l'esmentada dotació pressupostària entre els distints beneficiaris en funció de la valoració assignada.
La subvenció dels programes i/o activitats presentats per les entitats sol·licitants estarà condicionada a l'aplicació dels criteris de valoració que s'exposen a continuació:
1. La concreció dels objectius i accions que contribuïsquen a l'augment de la participació de les dones en els diferents àmbits públics, d'acord amb el que establix la base tercera d'esta convocatòria. Este criteri es valorarà fins a un màxim de 10 punts.
2. El nombre de beneficiàries i/o assistents previst. Este criteri es valorarà fins a un màxim de 5 punts.
3. La realització dels programa i/o activitats en les zones rurals i els nuclis urbans amb població inferior a 10.000 habitants. Este criteri es valorarà fins a un màxim de 5 punts.
4. La durada dels programes per nombre d'hores i d'activitat per nombre de dies. Este criteri es valorarà fins a un màxim de 10 punts.
5. El sistema de seguiment i avaluació del programa, detallant expressament els indicadors a utilitzar i el resultat que es pretén mesurar. Este criteri es valorarà fins a un màxim de 5 punts.
Per a la valoració de les activitats singulars (xarrades, conferències, etc.) indicades en la base tercera, s'aplicaran els mateixos criteris especificats en els punts 2, 3 i 4, i a més podrà assignar-se fins a 5 punts, segons la concreció dels objectius, accions i sistemes de seguiment i avaluació de les activitats.
Examinades i valorades les sol·licituds de les associacions participants que reunisquen els requisits exigits en esta ordre, la comissió de valoració podrà fixar una puntuació mínima a partir de la qual s'obtindrà l'ajuda.
Excepcionalment, per raons d'interés públic, la comissió de valoració podrà realitzar propostes que excedisquen dels criteris establits, quan concórreguen circumstàncies extraordinàries degudament acreditades en l'expedient.
Deu. Resolució
1. La comissió de valoració establida en la base huitena d'esta ordre elevarà les corresponents propostes de resolució a la directora general de la Dona i per la Igualtat atenent als criteris de valoració de la base novena, que resoldrà per delegació d'acord amb la Resolució de 27 de febrer de 2009 sobre delegació de competències en determinats òrgans de la Conselleria de Benestar Social (DOCV núm. 5967, de 04.03.2009).
2. El termini màxim per a resoldre i notificar les sol·licituds serà de sis mesos comptats des de la publicació en el Diari Oficial de la Comunitat Valenciana de la resolució per la qual es done publicitat als crèdits que han de finançar les ajudes convocades per mitjà d'esta ordre, d'acord amb el pressupost de la Generalitat per a l'any 2011.
3. Transcorregut el termini sense que haja recaigut una resolució expressa, s'entendrà desestimada la sol·licitud de concessió d'ajuda en els termes que preveu l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
4. No obstant això, si es desestimen totalment o parcialment sol·licituds per falta de consignació pressupostària i després de la finalització del termini de resolució s'incrementen els crèdits destinats a finançar estes ajudes, estes sol·licituds exclusivament podran valorar-se, resoldre's i notificar-se en el termini d'un mes comptat a partir de la data de publicació en el Diari Oficial de la Comunitat Valenciana de la resolució de la persona titular de la Conselleria de Benestar Social que done publicitat a este increment.
5. La resolució de concessió de les ajudes indicarà expressament el programa o programes i activitat o activitats subvencionats amb indicació de la quantia, que es notificarà a les associacions sol·licitants segons el que disposa l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Es donarà publicitat de les subvencions concedides d'acord amb el que establix l'article 18 de la Llei 38/2003, de 17 de novembre, General de Subvencions.
6. Contra la resolució de les ajudes, que posarà fi a la via administrativa, es podrà interposar recurs potestatiu de reposició en el termini d'un mes segons es disposa en els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, davant la directora general de la Dona i per la Igualtat, que resoldrà per delegació d'acord amb la Resolució de 27 de febrer de 2009 sobre delegació de l'exercici de competències en determinats òrgans de la Conselleria, o bé directament recurs contenciós administratiu en el termini de dos mesos a partir de l'endemà de la notificació, davant la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que disposen els articles 10 i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que es puga interposar qualsevol altre recurs que s'estime pertinent d'acord amb la norma aplicable al fet que tracta esta resolució.
Onze. Obligacions de les entitats beneficiàries
Les entitats beneficiàries queden subjectes a les obligacions següents:
- Acreditar documentalment la realització de l'activitat i també el compliment dels requisits i condicions que determinen la concessió de la subvenció.
- Sotmetre's al control financer que correspon a la Intervenció General de la Generalitat.
- Comunicar a la Direcció General de la Dona i per la Igualtat l'obtenció d'ajudes per a la mateixa finalitat, procedent de qualssevol administracions o ens públics o privats.
- Presentar una memòria justificativa del programa i/o activitat realitzat, que expresse clarament l'avaluació dels resultats obtinguts respecte als objectius plantejats en l'esmentat programa i/o activitat, i conforme al contingut requerit en la base dotze de justificació i pagament de la subvenció.
- Comunicar a la Direcció General de la Dona i per la Igualtat, per a la seua autorització, en el cas que procedisca, qualsevol modificació que afecte al desplegament i execució del programa subvencionat.
- Complir totes les obligacions que es troben previstes per al règim de subvencions i ajudes públiques que siguen aplicables a esta ordre, de conformitat amb el que disposa l'article 14 de la Llei 38/2003, de 17 de novembre, General de Subvencions, i l'article 47 del Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana, i la resta de legislació concordant i d'aplicació.
- Comunicar qualsevol variació que s'haja produït respecte de les dades consignades en la sol·licitud presentada.
Dotze. Justificació i pagament de la subvenció
1. El pagament de les ajudes i subvencions previstes en esta ordre s'efectuarà amb la justificació prèvia dels programes/activitats subvencionats.
2. La documentació justificativa de les ajudes concedides haurà de presentar-se com a data límit el 15 de novembre de 2011.
3. Per a la justificació de les ajudes serà necessària l'aportació documental suficient i adequada de les despeses hagudes en la realització de les activitats objecte d'esta ordre, d'acord amb la normativa vigent. Les factures presentades hauran de complir els requisits formals exigits pel Reial Decret 1496/2003, de 28 de novembre, pel qual es regulen les obligacions de facturació. L'esmentada documentació haurà de correspondre, ineludiblement, a despeses realitzades durant l'exercici 2011.
4. A més dels documents justificatius o factures de despeses a què es referix el paràgraf anterior, les entitats beneficiàries hauran d'adjuntar una memòria justificativa de la realització dels programes/activitats subvencionats, el contingut de la qual contindrà, almenys, els apartats següents:
- Indicació del lloc en què s'ha desenvolupat, horari realitzat i durada/nombre d'hores del programa i/o activitat.
- Relació d'assistents al programa i/o activitat subvencionat.
- Detall del seguiment i avaluació dels resultats obtinguts.
- Certificació de la secretaria de l'entitat beneficiària, amb el vistiplau de qui posseïsca la presidència i el segell de l'entitat, on es reflectixen les despeses ocasionades pel programa i/o activitat subvencionat.
5. L'import de l'ajuda en cap cas podrà ser de tal quantia que, aïlladament o en concurrència amb subvencions d'altres administracions públiques o d'altres ens públics o privats, supere el cost del programa i/o activitat a desenvolupar per l'entitat beneficiària.
Tretze. Minoració o revocació de les ajudes concedides
1. L'alteració d'alguna de les característiques no essencials del projecte aprovat, l'incompliment d'alguna de les condicions establides en la resolució, la falta de justificació de la totalitat o part de les despeses subvencionades i la concessió, després de la presentació de la sol·licitud, d'altres ajudes públiques o privades, que en el seu conjunt superen el cost del programa i/o activitat a desenvolupar per l'entitat beneficiària, podrà donar lloc a la minoració de la subvenció concedida.
2. L'incompliment per l'entitat beneficiària de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de l'acció, donarà lloc a la incoació, per l'òrgan competent per a la concessió de les ajudes del corresponent procediment, que podrà finalitzar, si és el cas, amb el deixament sense efectes de la subvenció i l'obligació de reintegrar les quantitats indegudament percebudes i l'interés de demora, des del moment del pagament de la subvenció.
3. En la tramitació del procediment es garantirà, en tot cas, el dret de l'interessat al tràmit d'audiència.
4. El termini màxim per a resoldre i notificar la resolució procedent serà de sis mesos des del moment que s'incoe l'expedient de revocació o minoració i, si és el cas, reintegrament. Una vegada transcorregut el referit termini sense notificar-se la resolució expressa suposarà la caducitat del procediment, però no la prescripció d'accions.
5. Les quantitats que s'hagen de reintegrar tindran la consideració d'ingressos de dret públic als efectes del procediment aplicable per a la seua cobrança.
Catorze. Acceptació de les bases
La participació en esta convocatòria implica l'acceptació de les bases que la regulen.